Springbokspan: Dié 23-tal pak die All BlacksDie Springbokke het Dinsdag in Urayasu naby Tokio geoefen. Foto: (Takumi Sato/Kyodo News via AP) Die Springbokafrigter, Rassie Erasmus, is bekend vir sy innoverende idees, maar wanneer dit by spankeuse kom, is hy baie voorspelbaar. Erasmus het Woensdagoggend in Tokio vir geen vuurwerk gesorg toe hy sy span wat die All Blacks Saterdag in Jokohama in die Wêreldbekertoernooi pak, bekend gemaak het nie. Erasmus het die groep van 23 wat Japan verlede Vrydag in ŉ WB-opwarmwedstryd met 41 – 7 geklop het, netso behou. Daar is ook net een verandering aan die groep wat ŉ paar weke gelede in Wellington met 16 – 16 teen die All Blacks gelykop in die Rugbykampioenskap gespeel het, met die kaptein, Siya Kolisi, wat die flank Kwagga Smith vervang. ŉ Springbokspan stel nooit almal heeltemal tevrede nie, maar wanneer die oorgrote meerderheid van ondersteuners daarmee saamstem, kan daar mos nie fout met die spankeuse gevind word nie. Die Springbokke sal ook die eerste keer sedert die vorige Wêreldbeker in 2015, ŉ tweede opeenvolgende keer weer met dieselfde groep van 23 spelers speel. Die laaste keer toe dit gebeur het, was 51 wedstryde gelede. Uit die spankeuse is dit duidelik dat Trevor Nyakane heeltemal van sy beenbesering herstel het en dat die plaasvervangersbank, net soos in die afgelope paar toetse, weer ŉ groot verskil moet maak. Vir die rekordboeke speel Duane Vermeulen in sy 50ste toets en sal hy saam met 21 van sy spanmaats die vierde keer vanjaar saam speel. Springbokspan: 15 Willie le Roux, 14 Cheslin Kolbe, 13 Lukhanyo Am, 12 Damian de Allende, 11 Makazole Mapimpi, 10 Handré Pollard, 9 Faf de Klerk, 8 Duane Vermeulen, 7 Pieter-Steph du Toit, 6 Siya Kolisi (kaptein), 5 Franco Mostert, 4 Eben Etzebeth, 3 Frans Malherbe, 2 Malcolm Marx, 1 Steven Kitshoff. Plaasvervangers: 16 Bongi Mbonambi, 17 Beast Mtawarira, 18 Trevor Nyakane, 19 RG Snyman, 20 Francois Louw, 21 Herschel Jantjies, 22 Frans Steyn, 23 Jesse Kriel.